*Mélyen tisztelt Igazgatóság!*

*Szerény véleményem szerint művem igencsak érdemes az Önök figyelmére és színpadi bemutatásra. Ennek több oka is vala.*

*Az egyik ok, hogy művem nem egy szimpla iromány, hanem „az irodalom magasiskolája”, mely a személyiség kiteljesedésének lehetőségeire, a boldogság mibenlétére keresi a választ. Műfaját serény buzgalommal válogattam, végül a tündéries mesejáték mellett döntöttem, melyet megfűszereztem vala egy kevés bölcselettel, hogy drámába torkolljon. Centrumába Csongor út- és boldogságkeresését állítottam, főhősünkkel kerestetve a romantika alapkérdéseire a választ. Főhősünk jól behatárolható térben keresi a boldogságot, melynek kezdőpontja a kert a virágzó fával, végpontja az elvadult kert. A kezdő- és végpont egy és ugyanaz, jelezvén, hogy az emberi boldogság nem a tér, hanem a lelki állapot függvénye.*

*A másik ok, hogy művem komoly morális és erkölcsi kérdéseket vet fel. Példának okáért Csongornak és Tündének akkor van lehetősége elnyerni a boldogságot, ha próbák sorozatát kiállják. Így szimbolizálom, hogy rohanó világunkban, ahol a hűség is pénzkérdés tud lenni, mily fontos a feltétlen szerelem egymás iránt, mert csak ez nyerheti el méltó jutalmát. Ezért a szerelemért azonban áldozatokat kell hozni, mint ahogy azt Tünde is teszi Csongor időleges, halandó szerelméért, lemondván a halhatatlanságról. Azonban Csongor és Tünde, illetve Balga s Ilma kapcsolatán keresztül a boldogság is relatív fogalommá válik. Balga és Ilma megelégszik az evilági boldogsággal, melynek kiváltó oka akár a jóllakottság lehet, azonban ez semmivel sem alacsonyabb Csongor s Tünde boldogságánál, mely filozófiai szinten létezik, és egyik nagy akadálya a már említett halhatatlanság és időlegesség feloldhatatlansága.*

*Ezen felül lennének még javaslataim az Igazgatóság számára a művemmel kapcsolatban, hogy a Színház színpadának igazi ékévé válhassék.*

*Az egyik ilyen javaslatot a szereplőválasztással kapcsolatban tenném engedelmükkel. A darab kulcsfigurái természetesen Csongor és Tünde, illetve Balga és Ilma. Meglátásom szerint Csongor szerepét egy „búsképű lovagra” kéne bízni, aki egyben jóképű is s nem szenved hiányt szenvedélyben sem. Tündét egy gyönyörű színésznőnek kellene alakítania, aki legalább olyan szenvedélyes, mint Csongor, és bővelkedik odaadásban is, továbbá nincs zavarban, ha neki kell vezetnie a férfit. Balgát és Ilmát „egyszerű lelkeknek” lenne helyénvaló játszaniuk, kiknek bőségesen elég egy jó vacsora vagy a szép idő a megelégedéshez.*

*Az eredeti darabot is célszerű lenne aktualizálni, hogy az könnyen emészthető legyen a közönségnek, akár a vajas kenyér. Ehhez fel lehetne használni különböző vívmányokat, mint például hangeffektek és vizuális effektek. Továbbá az sem lenne baj, ha a szövegkönyv nem maradna szűzen, s a szereplők érthetően beszélve, akár szlenget is használva tolmácsolnák a darab mondanivalóját, így segítve a megértést. A szereplők modern trend szerinti öltöztetése sem lenne senkinek kárára meglátásom szerint.*

*Végül, de nem utolsósorban a közjó szolgálatában elgondolkodtató opció lenne modern technikai eszközök vagy módszerek használata a színpadon. Szerény véleményem szerint egy-két hang- és vizuális effekt igencsak lázba hozná a közönséget. Hasonlóképpen jót tenne, ha a 21. század egyéb vívmányait is alkalmaznák a darabban. Példának okáért, ha Csongor „Facebookozna” a fa alatt elalvás előtt, az mosolyt csalna a közönség, kiváltképp a fiatalság orcájára. A szerelmi vallomás megtétele akár történhetne valamelyik közösségi portálon is. Talán még jobb lenne, ha a leendő pár szemtől szembe vallana szerelmet egymásnak egy esőerdő közepén, ahol egy unikornissal érkeznek meg egy gyönyörű tisztásra, ahol lágy Mozart-zene hallattatik, ezzel közelebb hozván a közönséget a történethez.*

*Ezek lennének személyes meglátásaim és javaslataim, hogy miért s hogyan érdemes eme remekművet színpadra vinni.*

*Köszönöm szíves figyelmüket és türelmüket, melyet levelem elolvasására áldoztak.*

*Legmélyebb tisztelettel: Vörösmarty Mihály*